અગ્નિ શબ્દના આરંભમાં આવી શકે છે, શબ્દના અંતમાં પણ આવી શકે છે. જઠરાગ્નિની જેમ અગ્ન્યાસ્ત્ર શબ્દ સ્વીકાર્ય છે. લગ્નની ચોરીનો અગ્નિ અને સ્મશાનની ચિતાનો અગ્નિ બે જુદા અગ્નિઓ છે. હિન્દુઓમાં પાણિગ્રહણ અગ્નિની સાક્ષીએ થાય છે અને અગ્નિ ઉચ્ચતમ પવિત્રતા છે. ખ્રિસ્તી લગ્નોમાં અગ્નિ લગભગ નથી. ઇસ્લામમાં અગ્નિ ક્યાં છે? મૌલાના સૈયદ અથરહુસેન દેહલવી સમજાવે છે : પયગમ્બર કહે છે કે એક કીડીને પણ જીવતી બાળી નાખવી એ પાપ છે, કારણ કે અગ્નિ પર માત્ર અલ્લાહનો જ સંપૂર્ણ અંકુશ છે માટે અલ્લાહે અગ્નિને દોજખમાં પૂરી દીધો છે કે જેથી એ અન્ય કોઈને ક્ષતિ ન કરી શકે ! અગ્નિ લઈને ઈરાનથી ગુજરાતના તટ પર ઊતરેલા પારસીઓ માટે અગ્નિ એ આતશ પાદશાહ સાહેબ છે, અગ્નિ દેવતા છે. ઉમરગામ સ્ટેશનથી પાંચેક કિલોમીટર દૂર આવેલા દવિયેર (દહેરી) ગામમાં સન 1855માં સ્થાપવામાં આવેલી એક અગિયારી છે. હમણાં આ પવિત્ર સ્થાનની 147મી વર્ષગાંઠ હતી. અહીં 147 વર્ષોથી અખંડ અગ્નિ પ્રજ્વલિત છે...! અગ્નિ પારસીઓ માટે સર્વાધિક પૂજનીય તત્ત્વ છે.